पाएं अपने शहर की ताज़ा ख़बरें और फ्री ई-पेपरडाउनलोड करें
किसानों का रूझान अब केवल मौसमी फसलों पर ही नहीं है। वे अब खरीफ और रबी फसलें लेने के बाद तीसरी फसल ले रहे हैं जिससे उनकी आमदनी बढ़ी है। तीसरी फसल में किसान मूंग की बोवनी कर रहे हैं। जिलेभर में 41 हजार 280 हेक्टेयर रकबे में मूंग की बोवनी का लक्ष्य रखा है जो पिछले दो सालों में 5 हजार हेक्टेयर अधिक रकबा है। मूंग की फसल लेने के कारण जो खेत गेहूं कटाई के बाद खाली दिखाई देते थे आज वहां हरियाली छा गई है। इस तरह किसान सोयाबीन, चना, गेहूं, मक्का, कपास की फसल पर आश्रित ना रहकर दूसरी फसलों की तरफ रुझान बढ़ा है। इसके अलावा किसान तरबूज, धनिया सहित सब्जियों की खेती कर रहे हैं। पहले गर्मी के मौसम में खेत पूरी तरह से खाली रहते थे और किसान सोयाबीन, गेहूं, चना, अरहर, मक्का, कपास के अलावा अन्य अनाजों की खेती नहीं की जाती थी। क्षेत्र में पानी की मात्रा पर्याप्त हो जाने के चलते अब किसान गर्मी से संबंधित अनाजों व सभी तरह की सब्जियों की खेती करने लगे हैं।
बढ़ती है खेती की उर्वरा शक्ति : जहां किसान मूंग सहित अन्य फसलों की ओर आकर्षित हो रहा है, जिससे खेती में फायदे ही फायदे नजर आ रहे हैं। जहां किसान को खाली बैठने से निजात मिली है वहीं पैसे कमाने का नया संसाधन भी हाथ में आ गया है। कृषि वैज्ञानिक भी मूंग की फसल के उत्पादन पर किसानों को जोर दे रहे हैं। मई माह के अंतिम दौर में बाजार में भी मूंग भरपूर मात्रा में दिखाई देगा।
मूंग... 65 दिन में फसल तैयार: गेहूं की फसल कटते ही कुछ किसानों ने मूंग की बोवनी कर दी। ये किसान तीन फसलें लेंगे। पिछले दो सालों में मूंग का रकबा बढ़ा है। इसमें वर्ष 2019 में 36100 हेक्टेयर क्षेत्र में मूंग की खेती की गई थी। इसके अगले साल 2020 में रकबा बढ़कर 40 हजार 680 हेक्टेयर हो गया। यानी 4 हजार हेक्टेयर की बढ़ोतरी हुई लेकिन 2021 में मूंग को बोने का लक्ष्य 41 हजार 280 हेक्टेयर रखा है। जिले में 41 हजार 280 हेक्टेयर क्षेत्र में मूंग की बोवनी की गई। इनमें से नसरुल्लागंज और बुदनी में 35 हजार हेक्टेयर में बोवनी की गई है।
55 से 65 दिन में कट जाएगी फसल
जो मूंग की फसल जिले में किसान लगा रहे हैं वह 55 से 65 दिन में कट जाएगी। इनमें से कई वैरायटी ऐसी हैं जो 60 से 70 दिन में कटती हैं। मूंग की फसल कटने के बाद किसान तीसरी फसल के रुप में धान की रोपाई करेंगे। यह इसलिए क्योंकि बुदनी और नसरुल्लागंज में पानी की कमी नहीं है। यहां पर पूसा बासमती की अच्छी पैदावार होती है। इसलिए यहां के किसान तीन फसलें लेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn